晁补之
赠段万顷
美人窈窕家南国，可与副笄亲黍稷。
平生寂莫凤将雏，惭愧木桃犹报璧。
石城三桨为谁催，万里清江凌不测。
王门酒肉傲胜诡，岂有邹阳仍下客。
危词欲洗大夫冤，千载独怀吾祖贤。
不量腹小文籍博，颇似井蜺轻饮川。
丈夫趣舍无南北，情亲非为墙屋连。
子真正用卧谷口，乃有高名諠日边。
胸中傀磊契何所，自笑柴愚得参鲁。
借令好问忘足茧，狐腋岂堪黄犬补。
吾身栎社真寄耳，趣取无用安足数。
无心俎几彘盘辱，拳曲不羞人厌睹。
土山出火石为融，羲和当午车隆隆。
通渠束带过者寡，乃独葛巾终日同。
倾囷倒廪用饷我，我为牙羽陈编锺。
蝉声入耳廪节改，别我整骖无愧容。